Zuma bedank ondersteuners ná siekteOudpres. Jacob Zuma by die Zondo-kommissie van ondersoek. (Foto: Karen Sandison/ANA) Oudpres. Jacob Zuma het sy ondersteuners op Twitter bedank vir hul beterskapwense tydens sy onlangse siekte. Zuma, wat Maandag sy getuienis voor die Zondo-kommissie wat staatskaping ondersoek moes voortsit, se regspan het verlede week laat weet dat hy te “siek” is om die verhore by te woon. “Julle boodskappe was oorweldigend in dié moeilike tyd,” het Zuma gesê. IOL berig die Jacob Zuma-stigting het in ŉ verklaring gesê Zuma was ŉ week lank in ŉ Durbanse hospitaal. Die aard en omvang van sy siekte is nie bekend gemaak nie. Die stigting het ook gevra dat die oudpresident ruimte gegun word om te herstel en dat daar later bekend gemaak sal word wanneer Zuma wél voor die kommissie sal kan verskyn. Zuma is Donderdag ontslaan, dieselfde dag dat sy aansoek om te appelleer teen ŉ vroeëre bevinding dat hy oudminister Derek Hanekom belaster het, van die hand gewys is. Zuma het in ŉ twiet beweer Hanekom was ŉ spioen vir die apartheidsregering, waarna dié hom hof toe gesleep het.